Clon

Biologia 
In le biologia, un clon es un organismo multicelular geneticamente identic a un altere organismo vivo. Clones que ocurre naturalmente es normalmente appellate gemino. Vida clonage por una description del proceso de producer clones artificialmente.

In le natura certe plantas (e.g. aloe vera) pote propagar per clonage in le forma de plantones. In le agricultura alsi plantas como allio, batatas, patatas, malos, e piras son normalmente reproducite per clonage. Cata varietate de patata, malo, etcetera, es un gruppo de clones identic descendite de un sol individuo genetic ancestral que era producite ex un semine.

 Informatica 

In le informatica, le termino clon ha essite prestate del biologia in le significato de un systema computatorial designate pro haber un functionalitate equivalente a le de un altere systema e pro esser compatible con ello, a fin que software designate pro le original pote esser executate in le clon sin modification o con adaptation minimal (p.ex. per recompilation). Existe clones e de hardware e de software.

Le termino acquireva iste significato post 1981 quando IBM comenciava a producer su computatores personal (PC) que rapidemente deveniva popular. Altere companias produceva via retro-ingenieria legal, basate super le documentation publicate per IBM, computatores con functionamento equivalente que poteva executar le majoritate del programmas designate pro le original. Iste clones dominava finalmente le mercato tanto que le termino clon del PC cadeva in disuso durante le annos 1990; hodie, le termino PC refere quasi sempre a un clon del PC original.

In addition existe multe clones de software, specialmente systemas de operation. Systemas de software es sovente clonate pro evitar terminos de licentia considerate como draconic que le publicator impone super le original (tal clones es sovente software libere); alteres es facite simplemente pro satisfacer le curiositate del programmator. Multe clones existe del systema de operation Unix, del quales GNU/Linux es le plus popular.

 Etymologia 

Le parola clon proveni del lingua grec in que illo significa branchetta.

Categoria:Biologia
Categoria:Informatica